Bokke kan nie doedelsak-waarskuwing ignoreerSkotland vier sy oorwinning teen Engeland op Twickenham. Foto: Twitter. Die Springbokke se Wêreldbeker-veldtog begin in alle erns wanneer hulle op 10 September op die Stade Vélodrome teen Skotland speel. En hoewel baie ondersteuners reeds na moontlike uitspeelwedstryde teen van wêreldrugby se groot kanonne kyk, kan die Suid-Afrikaners dit nie bekostig om die Skotte te onderskat nie. Gregor Townsend se span het die afgelope naweek met Engeland op Twickenham klaargespeel, terwyl hulle terstond ook die stomme Rose op die internasionale punteleer verbygesteek het. Daarbenewens speel ŉ rits Suid-Afrikaans gebore spelers deesdae hul rugby in Skotland-kleure en Duhan van der Merwe het saam met Kyle Steyn, WP Nel en Pierre Schoeman gesorg dat die Engelsmanne aan hul tee gestik het. Duhan van der Merwe sorg gereeld vir kragvertonings. Foto: Glyn Krik/AFP. Veral Van der Merwe het amok vanuit sy linkervleuelposisie gemaak en sy wonderdrie in die eerste helfte gaan nog baie trefslae op YouTube kry. Ja, Suid-Afrika het al vantevore met Skotland in Wêreldbeker-wedstryde (in 1999 en 2015) afgereken, maar hierdie Skotse span is besig om met al meer selfvertroue te speel. Hulle het verlede jaar so amper die pyp teen die All Blacks gerook, terwyl spelers soos Finn Russell, Stuart Hogg en Jamie Ritchie ongetwyfeld vir die X-faktor sorg. Voeg daarby die ervaring wat die Glasgow Warriors en Edinburgh teen Suid-Afrikaanse spelers in die Verenigde Rugbykampioenskap opbou en jy sit skielik met ŉ gevaarlike Skotse aanslag wat nie onderskat kan word nie. Vergeet eers van Ierland in die groepfase of Frankryk en Nieu-Seeland in moontlike uitspeelwedstryde; anders as die Loch Ness-monster is Skotland se rugbyvaardighede nie ŉ mite nie. Uitslae van die laaste tien wedstryde tussen Suid-Afrika en Skotland: 25 Augustus 2007: Suid-Afrika 27 – 3 Skotland op Murrayfield 15 November 2008: Suid-Afrika 14 – 10 Skotland op Murrayfield 20 November 2010: Skotland 21 – 17 Suid-Afrika op Murrayfield 17 November 2012: Suid-Afrika 21 – 10 Skotland op Murrayfield 15 Junie 2013: Suid-Afrika 30 – 17 Skotland op die Mbombela-stadion 17 November 2013: Suid-Afrika 28 – 0 Skotland op Murrafield 28 Junie 2014: Suid-Afrika 55 – 6 Skotland op die Nelson Mandelabaai-stadion 3 Oktober 2015: Suid-Afrika 34 – 16 Skotland op St Jamespark 17 November 2018: Suid-Afrika 26 – 20 Skotland op Murrayfield 13 November 2021: Suid-Afrika 30 – 15 Skotland op Murrayfield Jongste Wêreldrugby-ranglys: